钦定古今图书集成/明伦汇编/宫闱典/第121卷 > 周
## 钦定古今图书集成/明伦汇编/宫闱典/第121卷 > 周

周制，设内小臣，以统寺人、阍人。内竖设酒人、浆人，皆
奄人司之，而统于酒正。设笾人、醢人、酰人、盐人、羃人，
奄人、女奴司之。又设内司服及缝人，以主宫中缝纫
之事，而皆统于《天官》。内宰。又设舂人、饎人、槁人，亦奄
人与女奴共之，而统于地官。

按：《周礼天官内小臣》：“奄上士四人，史二人，徒八人。”

〈订义〉郑康成曰：“奄称士者，异其贤。”　王岩叟曰：“先王之时，宦者不过数十人，内小臣四人，寺人五人，内竖五人、阍人每门四人而已，不若后世之多。既总于内宰，而内宰又属于蒙宰，上下相统，得以进退用舍之，则不贤者自不容于其间。后世不然，宫中官则皆奄人，既不属宰相，所以纵横而莫制。

掌王后之命，正其服位。后出入，则前驱。若有祭祀、宾
客、丧纪，则摈。诏后之礼事，相九嫔之礼事，正内人之
礼事，彻后之俎。”

〈订义〉郑康成曰：“俎谓后受尸之爵饮于房中之俎。

后有好事于四方则使往，有好令于卿大夫则亦如
之。”

〈订义〉《易》氏曰：“好事则以物问遗于诸侯之亲者；好令则以言问劳于卿大夫之亲者。”

掌王之阴事、《阴令》。

〈订义〉《郑康成》曰：“阴事，群妃御见之事。阴令王所求，为于北宫。”

《阍人》，“王宫每门四人。囿游亦如之。”

〈订义〉郑康成曰：《阍人》“司昏晨以启闭。”　王岩叟曰：“其职云：‘掌守中门之禁，惟雉门耳’。此言每门者，言中门，据有禁守者言之。”其实王之五门，使墨者守。或以为王有五门，四面皆有中门，故曰每门。　郑康成曰：“囿，御苑。游，离宫。”

掌守王宫之中门之禁。

〈订义〉郑康成曰：“中门于外内为中，若今宫阙门、雉门三门也。　史氏曰：‘中门之禁亦密于外门，以其过此，则是王之宫庭使内官掌之，谓之《阍人》。以其所职专在守门，若今所谓司门是也’。”

“丧服凶器不入宫”，“潜服贼器不入宫，奇服怪民不入
宫。”

〈订义〉郑康成曰：“丧服衰绖。凶器，明器，潜服，若衷甲者。贼器，盗贼之任器兵物皆有刻识。奇服衣非常。《春秋传》曰：‘尨奇无常，怪民狂易’。”

凡内人公器、宾客，无帅，则几其出入。

〈订义〉史氏曰：“内人，应役之人，公器应用之物，宾客，公卿大夫之妻，应得入见者。然无帅者，无所将帅，非时而入出者也。故必几察之，防其乘间。”

以时启闭。

〈订义〉郑康成曰：“时漏尽。”　史氏曰：“谨其锁钥。

凡外内命夫、命妇出入，则为之辟。”

〈订义〉郑康成曰：“内命夫、卿、大夫、士之在宫中者，辟行人，使无于。”

掌埽门庭大祭祀、丧纪之事，设门燎，跸宫门、庙门。

〈订义〉郑康成曰：“燎地，烛跸止行者，庙在中门外。”　《易氏》曰：“设门燎，则设燎于门以为明跸，宫门、庙门，则

《跸》止行者，以致其肃。

凡宾客亦如之。

〈订义〉史氏曰：“宾客之奉，无异宫庙，亦宜肃。”

寺人：“王之正内五人。”

〈订义〉郑康成曰：“寺之言侍，《诗》云：‘寺人’。”孟子：“正内路寝，

掌王之内人及女宫之戒令，相导其出入之事而纠
之。”

〈订义〉郑康成曰：“内人，女御。女宫。刑，女之在宫者。”　郑锷曰：“内人或有出入寺人则以身相之，以言导之，其或不如法者，又从而纠之。”

若有丧纪、宾客、祭祀之事，则帅女宫而致于有司，佐
世妇治礼事。

〈订义〉《郑康成》曰：“世妇二十七世妇。”

“掌内人之禁令”，凡内人吊临于外，则帅而往，立于其
前而诏相之。

〈订义〉《郑康成》曰：“从世妇所吊，若哭其亲族。”

内竖：倍寺人之数。

〈订义〉郑康成曰：“竖，未冠者之官名。”　刘执中曰：“内竖，奄之小者。三代礼乐，称周为备。六寝，六宫之奄。寺人、内竖，其众不过十人。”

掌内外之通令，“凡小事。若有祭祀、宾客、丧纪之事，则
为内人跸。”

〈订义〉《郑康成》曰：“内人，从世妇有事于庙者。”

王后之丧，迁于宫中，则前跸。及葬，执亵器以从遣车。

〈订义〉郑康成曰：“《丧迁》者将葬，朝于庙。亵器，振饰沬沐之器。”

酒人，“奄十人、女酒三十人、奚三百人。”

〈订义〉王氏曰：“郑氏以奄为精气闭藏者，盖民之有是疾，先王因择而用焉，与‘籧篨蒙、镠、戚施直、镈、聋、瞆、司火’”、“‘瞽蒙修’声同。若以为刑人，则国君不近，况于王乎？若刑无罪之人而任之，则宜先王之所不忍。”

贾氏曰：“以其与女酒及奚同职，故用《奄人》，奄不。”

称士，亦府史之类　。郑康成曰：“女酒，女奴，晓酒者。古者从坐男女没入县官为奴。其少才智以为奚。今之侍史官婢，或曰奚宦女。”

掌为五齐三酒，祭祀则共奉之，以役世妇。

〈订义〉郑锷曰：“《周礼》有两世妇，一在《春官》，以卿一人为之；一乃《天官》内宰世妇，与九嫔为列者也。先儒以此世妇谓宫卿之官，掌女宫之宿戒者。殊不知内宰之世妇于祭祀之时当莅陈其具，酒人乃奄人也，奄人固宜与内人联事，则其听世妇役也宜矣，安可以为春官之卿耶？”

共宾客之礼酒，饮酒而奉之。凡事，共酒而入于酒府。
凡祭祀，共酒以往。宾客之陈酒，亦如之。

〈订义〉王氏曰：“祭祀共酒以往，则自有奉之者，往待其令而已。”

浆人，奄五人，女浆十有五人，奚百有五十人。“掌共王
之六饮：水、浆、醴、凉、医、酏，入于酒府，共宾客之稍礼。共
夫人致饮于宾客之礼，清、醴、医、酏、糟而奉之。凡饮，共
之。”

《笾人》，奄一人，女笾十人，奚二十人。掌四笾之实。朝事
之笾，其实麷、蕡、白、黑形盐、膴、鲍鱼、鱐。馈食之笾，其实
枣、栗、桃、干䕩、榛实。加笾之实，蔆、芡、栗、脯。羞笾之实，糗、
饵、粉糍。凡祭祀，共其笾荐羞之实，丧事及宾客之事。
宾客之事，共其荐笾羞笾，为王及后、世子共其内羞。
凡笾事，掌之。

醢人，奄一人，女醢二十人，奚四十人。“掌四豆之实。朝
事之豆，其实韭菹、醓醢、昌本、麋臡、菁菹、鹿臡、茆菹、麇
臡。馈食之豆，其实葵菹、蠃醢、脾析、蠯醢、蜃、蚳醢、豚拍、
鱼醢。加豆之实，芹菹、兔醢、深蒲、醓醢、箈菹、雁醢、笋菹、
鱼醢。”羞豆之实，酏食、糁食。凡祭祀，共荐羞之豆实；宾
客、丧纪，亦如之。为王及后、世子共其内羞。王举，则共
“醢六十瓮，以五齐、七醢、七菹、三臡实之。宾客之礼，共
醢五十瓮。凡事共醢。”

《酰人》，奄二人，女酰二十人，奚四十人。掌共五齐、七菹，
凡酰物，以共祭祀之齐菹。凡醯酱之物。宾客，亦如之。
“王举，则共齐菹酰物六十瓮，共后及世子之酱。《齐菹》、
宾客之礼，共酰五十瓮。凡事，共酰。”

盐人，奄二人，女盐二十人，奚四十人。“掌盐之政令，以
共百事之盐。祭祀共其苦盐、散盐。宾客共其形盐、散
盐。王之膳羞共饴盐。后及世子亦如之。凡齐事，鬻盐
以待戒令。”

幂人，奄一人，女幂十人，奚二十人。掌共巾幂。祭祀，以
疏布巾幂八尊，以画布巾幂六彝。凡王巾，皆黼。
内《司服》：奄一人，女御二人，奚八人。

〈订义〉郑康成曰：“内司服，主宫中裁缝官之长。”　史氏曰：“《春官》有司服，掌王之吉凶衣服。今掌后之吉凶衣服者，不得不以内司服别之。”　贾氏曰：“奄一人者，以衣服事多，须男子兼掌，与妇人同处，故用奄。

掌王后之六服：袆衣、揄狄、阙狄、鞠衣、展衣、缘衣、素沙。
辨外内命妇之服。鞠衣、展衣、缘衣、素沙。凡祭祀、宾客共后之衣服。及九”嫔世妇。凡命妇，共其衣服。共丧衰，
亦如之。后之丧，共其衣服，凡内具之物。

缝人，“奄二人、女御八人、女工八十人、奚三十人。”

〈订义〉《王昭禹》曰：“所谓女御八人，非王宫八十一女御之数。”　郑康成曰：“女工，女奴，晓裁缝者。”

掌王宫之缝线之事，以役女御，以缝王及后之衣服。

〈订义〉刘执中曰：“女御，缝王及后之服者，奄所以董其工而役之裁缝者也。女御所以取其制，授之修短者也。王及后至尊，非女工可得度量。”

丧缝，棺饰焉。衣翣柳之材，掌凡内之缝事。

《地官》舂人：“奄二人，女舂抌二人，奚五人。”

〈订义〉贾氏曰：“舂人有奄者，以与女奴同处故也。

掌共米物。祭祀共其齍盛之米。宾客共其牢礼之米。
凡飨食，共其食米。掌凡米事。”

饎人，奄二人，女饎八人，奚四十人。掌凡祭祀共盛，共
王及后之六食。凡宾客，共其簠簋之实。飨食亦如之。
槁人，奄八人，《女槁》每奄二人，奚五人。掌共外内朝冗
食者之食。若飨耆老、孤子、士庶子，共其食，掌豢祭祀
之犬。